รอกลับมาเล่นใหม่
*ในเมื่อวอลุ่มเทรดไม่มา กระแสหลักยังไม่เกิด ข่าวทีเด็ดไม่เห็นมี ทุกอย่างมีแต่คำว่า “ไม่” บวกกับคนห่วงเล่นน้ำสงกรานต์ บรรยากาศการลงทุนถึงวังเวงวิเวกวิโหวเหว หุ้นบลูชิพถึงจมปลักอยู่ที่เดิม บวกกับท่าทีของนักลงทุนสถาบันเล่นสั้นกันเป็นส่วนใหญ่ ส่งผลให้การขึ้นเที่ยวนี้ออกจะเป๋ๆ ไปสักหน่อย แถมทิศทางที่ชัดเจนยังไม่เกิดขึ้นอย่างบูรณาการ มันเหนื่อยใจนะเนี่ย!
11 เม.ย. 2560

เจาะกระดานหุ้น : โมนิก้าและทีมงาน
 
*ในเมื่อวอลุ่มเทรดไม่มา กระแสหลักยังไม่เกิด ข่าวทีเด็ดไม่เห็นมี  ทุกอย่างมีแต่คำว่า “ไม่” บวกกับคนห่วงเล่นน้ำสงกรานต์ บรรยากาศการลงทุนถึงวังเวงวิเวกวิโหวเหว หุ้นบลูชิพถึงจมปลักอยู่ที่เดิม บวกกับท่าทีของนักลงทุนสถาบันเล่นสั้นกันเป็นส่วนใหญ่ ส่งผลให้การขึ้นเที่ยวนี้ออกจะเป๋ๆ ไปสักหน่อย แถมทิศทางที่ชัดเจนยังไม่เกิดขึ้นอย่างบูรณาการ มันเหนื่อยใจนะเนี่ย!
*งานนี้ไม่ต้องไปถามใจคนอื่นให้เสียเวลา แค่ถามใจตัวเองว่า คิดอย่างไรกับการเล่นหุ้นในวันนี้ ถ้าคิดว่าใช่..ก็ใส่ไปเลย ถ้าคิดว่าไม่ใช่..ก็ถอย การเล่นเที่ยวนี้ไม่มีอะไรต้องมายด์ คอนเซ็ปต์เดิมๆ ที่เคยใช้ก่อนหน้านี้ เก็บเข้ากรุไปได้เลย เพราะมันไม่มีรูปแบบตายตัว หุ้นหน้าตาแปลกๆ กลายเป็นทีเด็ดที่นักเล่นไขว่คว้า เพราะแค่เห็นการเคาะนำไม้ใหญ่ๆ ก็กรูเข้าใส่ไม่ยั้งแล้วเจ้าค่ะ
*ขนาดหุ้นชั้นนำอย่าง WHAUP  ยังโดนถล่มเทขายอย่างหนักหน่วง จนสุดท้ายลงมาปิดที่ 26 บาท ลบไป 0.25 บาท ด้วยมูลค่า 2.27 พันล้านบาท “โมนิก้า” ถือเป็นจังหวะที่น่าคิดสุดๆ เพราะช่วงเช้าหุ้นเปิดเทรดที่ราคา 28 บาท ต่อจากนั้นขึ้นไปทำราคาสูงสุดที่ 28.25 บาท พอถึงตอนจบกลับกลายเป็นเรื่องน่าเศร้าแบบนี้ สงสัยน้องสาวคนสวยต้องออกมาชี้แจงสังคมด้วยตนเองอีกครั้งแล้วนะคะ
*เนื่องจากก่อนหน้านี้มีข่าวเม้าท์ทางด้านลบในแวดวงโซเชียลออกมาค่อนข้างเยอะ แต่ผู้คนมากมายก็ยังเชื่อมั่นในตัวผู้บริหารหญิงอย่าง “น้องจูน” อย่างล้นหลาม ภาพของหุ้นพลังงานตัวนี้ถึงยังดูดีเหมือนเดิมทุกประการ ประกอบกับหุ้นส่วนใหญ่ก็ยังอยู่ในมือกองทุน “โมนิก้า” ถึงมองเป็นเรื่องที่ต้องเร่งทำความเข้าใจเป็นลำดับแรก เพราะยังมีปมให้ผู้คนสงสัยอีกมากมายนะจ๊ะ
*เช่นเดียวกับในรายของ TPIPP ถูกเทขายอย่างหนักหน่วง ทั้งที่เพิ่งเข้าซื้อขายในตลาดหุ้นได้เป็นวันที่ 3 ก็ทำให้ผู้คนมากมายกล่าวขวัญในด้านลบอย่างมากมาย แถมวานนี้หุ้นรูดลงมาปิดราคาต่ำสุดของวันที่ระดับ 6.35 บาท ลบไป 0.35 บาท หรือลงไป 5.20% ด้วยมูลค่า 1.24 พันล้านบาท “โมนิก้า” มองเป็นเรื่องของจำนวนหุ้นที่มากเกินไป ส่งผลให้การขึ้นของหุ้นเป็นไปอย่างยากลำบาก โอกาสที่หุ้นลงต่อเป็นไปได้สูงเจ้าค่ะ
*เม้าท์ถึงประเด็นดังกล่าวขึ้นมาทั้งที “โมนิก้า” ต้องหันมาชำเลืองดูหุ้นน้องใหม่ MM ซึ่งกำลังจะเข้ามาเป็นสมาชิกใหม่ของตลาด mai ในวันนี้ เดี๊ยนกลับมองเป็นทีเด็ดที่แฟนคลับต้องทำความเข้าใจนิดหนึ่งว่า ผลขาดทุนที่เกิดขึ้นเป็นการตัดค่าใช้จ่ายที่เกิดจาการซื้อกิจการอาหาร เมื่อได้เงินจากการขายหุ้น IPO มาช่วยเสริมอีกทางหนึ่ง การขยายธุรกิจ และการเบ่งกำไรก็กลายเป็นเรื่องง่ายในทันที..เดี๊ยนถึงมั่นใจว่า วันนี้หุ้นวิ่งฉิวอย่างแน่นอนพะยะค่ะ
*น่ารักน่าลุ้น “โมนิก้า” ขอแนะนำให้ดูปูนใหญ่ SCC เป็นที่ตั้งก่อนใครเพื่อน หลังหุ้นลงมาทดสอบแนวรับ 530 บาทถึงสองครั้งสองครา หุ้นก็สามารถตีกลับขึ้นไปยืนแถว 540 บาทได้อย่างแข็งแกร่ง แม้ในบางจังหวะจะปล่อยให้หุ้นรูดลงมาเรื่อยๆ แต่เมื่อดูทรงหุ้นอย่างละเอียดจะเห็นว่า นี่เป็นการทยอยเก็บของเข้าพอร์ต การขึ้นมาปิดที่ 550 บาท ด้วยมูลค่า 800 ล้านบาท ถึงเป็นอะไรที่น่าสนใจมากๆ นะจ๊ะ
*เช่นเดียวกับในรายของ PTTEP  หากมองถึงข่าวสารที่เม้าท์กันปากต่อปาก พอเข้าใจได้ว่า  มันเป็นคิวที่หุ้นต้องทะยานขึ้น ก็ในเมื่อมีการชงหวานให้ถึงที่เสียขนาดเนี้ย! คนที่รับไม้ต่อก็จำเป็นต้องโหมโรงให้มันคึกคักไปอีก “โมนิก้า” ถึงเห็นหุ้นกระชากขึ้นมาปิดที่ 98.50 บาท บวกไป 1.50 บาท หรือขึ้นไป 7.20% วอลุ่มอยู่ในระดับ 740 ล้านบาท หากวันนี้ขึ้นต่อไหว เท่ากับเป็นการยืนยันโอกาสยืนเหนือ 100 บาทเปิดกว้างแล้วนะจ๊ะ
*กรณีนี้เทียบได้กับหุ้นพื้นฐานดีอย่าง AMATA ก่อนหน้านี้กระชากขึ้นแบบไม่เกรงใจใครทั้งสิ้น บวกกับมีพวกผสมโรงเข้ามาเอี่ยวเยอะแยะไปหมด อาการโอเว่อร์ฮีตถึงเกิดขึ้นในทันที ส่งผลให้หุ้นอ่อนตัวลงมาเล็กน้อย สุดท้ายก็ไม่มีอะไรมาหยุดยั้งความร้อนแรงได้ วานนี้หุ้นถึงขึ้นมาปิดที่ 18 บาท บวกไป 0.90 บาท หรือลงไป 5.25%  ด้วยมูลค่า 200 ล้านบาท ถือเป็นบทเรียนของนักโหนกระแสได้เป็นอย่างดีว่า ถ้าคิดจะเข้าสุดตัว ต้องเข้าทันทีนะตัวเอง
*เรื่องนี้เทียบได้กับ MONO  มองในมุมของจังหวะจะโคน “โมนิก้า” ถือเป็นจุดวัดใจนักเล่นอย่างแท้จริง ก่อนหน้านี้เคยมีแพทเทิร์นวิ่งอย่างไร วันนี้ยังมีแพทเทิร์นแบบเดิมๆ ไม่มีอะไรสลับซับซ้อน มองแป๊บเดียวก็รู้ได้ทันทีว่า วันนี้น่าจะเล่นต่ออีกครั้ง เพราะหุ้นเพิ่งวิ่งขึ้นมาที่  3.78 บาท บวกไป 0.18 บาท หรือขึ้นไป 5% ด้วยมูลค่า 180 ล้านบาท ขณะที่ยอดเดิมอยู่แถว 4 บาท มันเป็นเรื่องที่นักเล่นต้องไปคิดเองว่า จะเอาอย่างไร?
*ตบท้ายกันที่หุ้น AJD น้องโมได้ยินแมงลือเม้าท์กันว่า กองทุนยักษ์ใหญ่ของประเทศจีนกำลังทำดีลขอซื้อหุ้นจาก “เฮียอมร” ล็อตใหญ่พอสมควร และหากข่าวเม้าท์อันนี้เป็นจริงเหมือนที่พูดกัน รับรองว่าบริษัทนี้ต้องมีทีเด็ดอะไรออกมาอีกแน่ๆ งานนี้ใครเป็นแฟนคลับพระเอกตัวจริง ต้องเคาะขวารัวๆ นะคะ
*ป.ล. บรรยากาศช่วงนี้เป็นการเฉลิมฉลองเทศกาลสงกรานต์ จึงไม่ค่อยจะมีใครอยากเล่นหุ้น ส่งผลให้ดัชนียังวนเวียนอยู่กับที่ ก่อนจะมาปิดที่ 1,581.19 จุด ลบไป 2.34 จุด ด้วยมูลค่า 3 หมื่นล้านบาท มันเป็นเหตุการณ์ที่เกิดขึ้นเป็นประจำทุกปีเจ้าค่ะ